Tá 300 post nua le cur ar fáil as seo go ceann ceithre bliana i mórionad nua taighde, forbartha agus nuálaíochta i dTrá Lí, Co Chiarraí.

Comhfhiontar é seo a bhfuil Comhairle Contae Chiarraí, Institiúid Teicneolaíochta Thrá Lí agus an comhlacht Fexco páirteach ann. Fexco a chuirfeas an t-ionad 5,500 méadar cearnach ar fáil.

Is comhlacht seirbhísí airgeadais agus teicneolaíochta é Fexco a bunaíodh i gCill Orglan sa bhliain 1981. Is ceannródaithe san earnáil sin iad agus tá 2,500 duine fostaithe ar fud an domhain acu - 1,000 díobh sin i gCill Orglan.

Tiomnófar an foirgneamh nua do John McCarthy, eolaí ríomhaireachta in Ollscoil Stanford ar rugadh a athair sa Chromán in aice Chill Orglan. Bhí John McCarthy ar dhuine de bhunaitheoirí dhisciplín na hintleachta saorga.

Bhí a chlann i láthair nuair a nochadh leacht ina onóir san fhoirgneamh inniu.